Quoniam prudenti sapientum consilio decretum est et mos iste in ecclesia adolevit ut res quæ in ea geruntur quatenus a futuris in posterum secantur litteris annotentur, dignum fidelium memoriæ tradere duximus quod Robertus, Moretonii comes, frater Villelmi, Anglorum regis et Normannorum principis, construxit castrum in terra sanctæ Mariæ sanctique Benedicti confessoris, et, ut monachi id libentissime annuerent, concessit illis præfatus comes decimum burgensem totius villæ cum omnibus consuetudinibus suis, excepto quod si necessitas hospitandi illi incubuerit in domibus burgensium monachorum licentiam hospitandi habuerit. Annuit etiam illis omnem decimam redditus fori et feriarum et hæc solute et libere, præter exituram personæ; hiis exceptis, habent monachi in præfato castro omnem moltam et redditus furnorum et omnes consuetudines ecclesiæ pertinentes, videlicet decimam et sepulturam, et cœteras consuetas oblationes. Hæc possidebant monachi ante constructionem castri, sed præfatus comes solute et libere terram illis concessit habere ut castellum suum eorum construeret concessione, et nomen castri vocatur nomine sancti Hilarii; et unicuique burgensi dabunt monachi terræ unam virgam ad inhabitandum, qui ibi sunt vel hospitandi sunt. † Villelmi regis. † Michael, Abrincensis episcopus juste et legaliter concessit. † Roberti, filii regis. † Gisleberti, episcopi Lexoviæ. † Roberti, comitis Moritoniæ. † Hugonis, abbatis Cerasiensis. † Villelmi, regis filii. † Eudonis vicecomitis. Et in dorso originalis est scriptum: Hæc consensu et imperio domini Villelmi, Anglorum regis ducisque Normannorum, gesta sunt anno MLXXXIII dominicæ incarnationis, XVIII° regni ipsius. Quæ ut firma permaneant his propria manu subscripsit sigilloque signavit, faventibus filiis Roberto atque Villelmo, ipsis etiam subscribentibus, V° idus januarii.